Document ID: 32009D0374

ODLOČBA KOMISIJE
z dne 8. maja 2009
o spremembi Dodatka B k Prilogi VII k Aktu o pristopu Bolgarije in Romunije glede nekaterih obratov v sektorjih proizvodnje mesa, mesa perutnine, rib, mleka in mlečnih izdelkov v Romuniji
(notificirano pod dokumentarno številko C(2009) 3390)
(Besedilo velja za EGP)
(2009/374/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Bolgarije in Romunije ter zlasti odstavka (e) pododdelka I oddelka B poglavja 5 Priloge VII k Aktu,
ob upoštevanju naslednjega:
(1)
Uredba (ES) št. 852/2004 Evropskega parlamenta in Sveta z dne 29. aprila 2004 o higieni živil (1) in Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) določata nekatere strukturne zahteve za obrate, ki jih zajemata navedeni uredbi.
(2)
Odstavek (a) pododdelka I oddelka B poglavja 5 Priloge VII k Aktu o pristopu Bolgarije in Romunije določa, da se do 31. decembra 2009 nekatere strukturne zahteve iz navedenih uredb pod nekaterimi pogoji ne uporabljajo za obrate v Romuniji, navedene v Dodatku B k Prilogi VII k Aktu o pristopu.
(3)
Dokler so navedeni obrati v prehodu, se proizvodi s poreklom iz navedenih obratov lahko dajo le na domači trg ali uporabijo za nadaljnjo predelavo v romunskih obratih v prehodu.
(4)
Dodatek B k Prilogi VII k Aktu o pristopu Bolgarije in Romunije je bil spremenjen z odločbami Komisije 2007/23/ES (3), 2007/710/ES (4), 2008/465/ES (5) in 2008/720/ES (6).
(5)
V Romuniji so nekateri obrati v sektorjih proizvodnje mesa, perutninskega mesa, rib, mleka in mlečnih izdelkov zaključili postopek posodabljanja in so zdaj popolnoma usklajeni z zakonodajo Skupnosti. Poleg tega so nekateri obrati prenehali opravljati svoje dejavnosti. Navedene obrate je zato treba črtati s seznama obratov v prehodu.
(6)
Dodatek B k Prilogi VII k Aktu o pristopu Bolgarije in Romunije je zato treba ustrezno spremeniti.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Obrati iz Priloge k tej odločbi se črtajo iz Dodatka B k Prilogi VII k Aktu o pristopu Bolgarije in Romunije.
Člen 2
Ta odločba je naslovljena na države članice.
V Bruslju, 8. maja 2009

Labels: 0
18
15
17